Heyerdahl

Heyerdahl er en norsk slekt som i mannslinjen stammer fra Gunbjørn Vigernes (død 1654) i Aurskog. Navnet Heyerdahl ble tatt i bruk av hans sønnesønns sønn og slekten har deretter delt seg i tre grener. I dag er slekten mest kjent gjennom Thor Heyerdahl, men slekten har mange andre kjente medlemmer, blant annet offiserer, forretningsfolk, politikere, leger, advokater og kunstnere.


== Slektsvåpen ==
I segl fra slektsmedlemmer på 1700-tallet, finnes slektsvåpenet med flere varianter. Den enkleste utgaven som er brukt i de fleste slektsgrenene, har i skjoldet en heire stående på to berg (små fjelltopper inntil hverandre), som et talende våpen. Oppe på hjelmen er hjelmtegnet tre nedstukne sverd mellom to nedstukne sabler.
Grenen etter oberst Christian von Heyerdahl (død 1802) har skjoldet to ganger kløvd i blått, sølv og blått. I det første av disse tre skjoldfeltene er det et hestehode over tre (to over en) kuler (heraldisk skive), alt i sølv farge. Det andre feltet har tre blå kjelekroker, mens tredje felt har motivet med heiren på bergene, alt sølv. Hjelmtegnet er tre sølv strutsefjær. De to første våpenfeltene er fra familien til oberstens ektefelle, Anne M. Fremming (1. felt), henholdsvis familien til hans svigermor Catharina von Hadeln (2. felt).
Grenen etter Erik Heyerdahl (død 1801) har våpen med skjold kløvd i svart og sølv, i 1. felt hestehodet over kulene og i 2. felt heiren på bergene. På skjoldet en rangkrone. Erik var gift med Maren C. Fremming som var  kusine til Anne M. Fremming.
Eidsvollsmannen Hieronymus Heyerdahl brukte ikke våpenskjold i sitt segl på Grunnloven 1814, bare et monogramsegl med bokstavene H og H sammenslynget og i skråskrift. Også enkelte andre eidsvollsmenn som hadde slektsvåpen, brukte monogramsegl, bl.a. Christian Magnus Falsen og Jacob Aall.


== Kjente medlemmer ==
Anders Heyerdahl (1832–1918), komponist, musiker, lokalhistoriker
Christopher Heyerdahl (født 1963), kanadisk skuespiller (norsk opphav)
Dag Heyerdahl Larsen (1955–2012), oversetter
Didrik Rye Heyerdahl (1894–1986) direktør og heraldiker
Erik Heyerdahl (1939–2022), musikkjournalist og programleder
Fridtjof Heyerdahl (1879–1970), bedriftsleder, president i Norges Røde Kors
Georg Carl Buonaparte Heyerdahl (1798–1853), offiser og politiker
Halvor Heyerdahl (1825–1900), ingeniør
Halvor Heyerdahl Rasch (1805–1883), zoolog, professor
Hans Heyerdahl (1857–1913), kunstmaler
Hauk Heyerdahl (født 1970), skuespiller
Hieronymus Heyerdahl (1773–1847), prest, lærer, eidsvollsmann
Hieronymus Heyerdahl (1867–1959), jurist, politiker
Jens P. Heyerdahl (1910–2002), høyesterettsadvokat
Jens P. Heyerdahl (født 1943), bedriftsleder
Johan Fredrik Heyerdahl (1937–2021), forlagsredaktør
Marius Heyerdahl  (1938–1979), billedkunstner
Nils Heyerdahl (født 1941), sjef for Radioteatret
Nordahl Heyerdahl-Larsen (1987–2008) forretningsmann
Ragna Heyerdahl Hørbye (1861–1950), politiker og forfatter
Ragnar Heyerdahl (født 1960), fiolinist, komponist
Siril Heyerdahl (født 1981), programleder, journalist
Stener Severin Heyerdahl (1811–1883), lege
Stein Barth-Heyerdahl (1909–1972) journalist og redaktør
Thor Heyerdahl (1914–2002), eventyrer, forfatter, eksperimentell arkeolog
Thorbjørn Heyerdahl (1854–1931), embedsmann
Hasse Hope (født 1986), humorist og programleder

		
		
		
		
		
		
		
		
		
		
		
		


== Litteratur ==
Fotolitografisk Gjengivelse af det i Storthingets Arkiv opbevarede Original-Haandskrift af Kongeriget Norges Grundlov af 17.de Mai 1814 (viser eidsvollsmennenes segl)
Henning Sollied: Slekten Heyerdahl, Oslo 1940
Christer Bøkwall og Jan Raneke (redaktører): «HEYERDAHL SVR-106-67», Skandinavisk Vapenrulla, hefte 7, Malmö 1967
Hans Cappelen: Norske slektsvåpen, Oslo 1969 (2. opplag Oslo 1976)
Herman L. Løvenskiold: Heraldisk nøkkel, Oslo 1978
Carl-Alexander von Volborth: Heraldry – Customs, Rules and Styles, Dorset 1981, side 97
Harald Nissen og Monica Aase: Segl i Universitetsbiblioteket i Trondheim, Trondheim 1990, side 74-75
Anders Bjønnes m.fl. (redaktører): Eidsvollsmennene – Hvem var de?, Norsk Slektshistorisk Forening, Oslo 2014, med eidsvollsmannens aner og andre slektsopplysninger, samt bilde med beskrivelse av bokstavseglet hans på Grunnloven 17. mai 1814.


== Referanser ==